Llíria aprova el primer reglament de gestió del clavegueram local
25 de juny de 2018

El ple de l'Ajuntament de Llíria va aprovar en la seua última sessió el nou reglament de prestació del servici municipal de clavegueram. Segons la regidora del Cicle de l'Aigua, Elena Jiménez, amb esta normativa reguladora “no es crea cap nova taxa, ni pagarà ningú que no tinga el servici de clavegueram. És un instrument legal per a portar avant la gestió de les aigües residuals de Llíria, un greu problema que durant dècades no ha tingut cap solució”.

“Les taxes continuaran sent i aplicant-se les mateixes de les ordenances fiscals 17 i 35, aprovades per Aliança Popular en 1989 i pel PP recentment. No hi haurà cap cost afegit als veïns, però es va a regularitzar l'atenció del servici, crear un Pla director de Sanejament i es donaran passos a fer implantacions del clavegueram en aquelles urbanitzacions que tinguen la reparcel•lació feta i zones residencials, sense necessitat fer un PAI complet com es feia en anteriors etapes, i que ha causat la ruïna de moltes famílies a Llíria”, hi ha assenyalat Jiménez.

L'ordenança regularà un servici inexistent a Llíria, ja que fins al moment només es contractaven bótes d'extracció en casos d'embossos, sense tindre una base de dades cartogràfiques de les xarxes, ni tindre una planificació de manteniment.

Amb este reglament “es dóna satisfacció i es complix amb una reivindicació històrica dels veïns de les urbanitzacions. Suposa un pas més cap a la implantació d'un servici bàsic que ha de prestar l'ajuntament i a més s'establixen els paràmetres perquè siga econòmicament i socialment viable”, ha declarat la regidora.

Procés de participació ciutadana

Per a l'elaboració del reglament s'ha procedit a realitzar un procés participatiu, publicant-lo en la web perquè els veïns pogueren aportar suggeriments abans de ser aprovat inicialment. A partir d'ara, tindran una segona oportunitat per a participar, ja que serà publicat en el Butlletí Oficial de la Província i es donarà una segona fase de participació amb un període de 30 dies perquè es presenten al•legacions al mateix. “D'esta manera, volem oferir la màxima transparència i participació que mai abans s'havia donat a un reglament d'un servici”.